A kezdet

A Nefelejcs utca hatvanötös számú ház magasföldszintjén a bilin

ücsörögve, a széles párkányon hallgattam és néztem a trolibuszok

ajtócsapódását, hiszen pont a megálló fölött laktunk. Akkor még

nem is sejtettem, hogy mire ötéves leszek, már családilag Békéscsabára

költözünk, mert apukámat kinevezik a Téglagyár főmérnökének.

Békéscsabán egy óriási zongora foglalta el a szobánk háromnegyed

részét, de anyukám – aki gondoskodó kezét mindig rajtam tartotta

– nem akarta eladni, inkább ne férjünk be a szobába! A zongora

pedig mindig szólt, hol anyukám keze alatt, hol nagybátyám csépelte

igazi „beat”-es szakértelemmel. Énekelte a „Let’s love, let’s love,

come on”-t, oly élvezettel, hogy alig vártam, én is tudjak zongorázni.

Be is írattak dr. Farkas Edénéhez, Lili nénihez a helyi zeneiskolába,

de csak ott tudtam meg, hogy addig a hangszer közelébe sem mehetek,

amíg az egyéves zenei írás-olvasási előképzést ki nem járom.

Kezdetben ez eléggé elvette a kedvemet.

Aztán a zongorás életem ötödik évében

egyre rendszeresebben kezdtem az

iskola mellé járni, egészen addig, amíg el

nem törtem a kezemet, ami a kellő pillanat

lett ahhoz, hogy véget vessek tanulmányaimnak.

Ráadásul Lili néni is éppen

akkor hagyta abba a tanítást, más tanárt

meg nem fogadtam el. Tizenhárom évesen

ismét Budapestre költöztünk. Apukám

nagyon sikeres volt a téglaiparban, mivel

a legrosszabbul teljesítő téglagyárakat pár

év alatt az élvonalba emelte sok-sok újí-

tásával, feltalálásaival. Így fordulhatott

elő, hogy ekkor éppen a Budai Tégla- és

Cserépipari Vállalathoz hívták. Óbuda

lett tehát az új lakóhelyünk.

Néhány év „zenei szünet” után a gitár

került hozzám közelebb egy kedves lány

tolmácsolásában, aki vállalta, hogy pár

akkordot meg is tanít nekem.

Ebben az időben zajlott a legendás

beat-korszak. Imádtuk hallgatni az akkor

népszerű együtteseket, és az volt a legfőbb

álmunk, hogy mi is ilyen közismert

és menő zenészek legyünk.

Természetesen a szülinapomra gitárt

kértem. Bátyám elárulta nekem, hogy

megkaptam a hangszert, de hozzátette,

hogy még ne tudjak róla, mert titok. De én már alig vártam, hogy jöjjön

a nagy nap! A nagyszobába becsukott szemmel kellett belépjek

és tapogatóztam az asztalig, amíg végre kinyithattam a szememet.

És akkor megpillantottam egy MANDOLINT az asztal közepén...

Nem tudtam, hogy sírjak-e, vagy zokogjak, de hogy életem egyik

nagy csalódása volt, az biztos. Elmentem dolgozni, és a fizetésemből

később megvettem a várva várt gitárt.